Waray-Waray News: Paghahalpaton han goberno an mga kriminal han mga sundalo han Marines
BORONGAN CITY (July 16) -- Dire papabay-an ug palalagpason nala han goberno an makarimadima nga pag-gama-i ug pagpataya han katorse nga mga sundalo han marines samtang nagbubuhat adto hira hin pag patrolya abir mabawi an Italyano nga padi.
Sumala kan Presidente Gloria Macapagal Arroyo, dire daw niya tutugutan an bisan ano pa man nga grupo nga buhaton an sugad nga dire makatawo nga panmatay bisan pa kun mayda pangkamurayawan nga mga negosasyon nga bubuhaton ha butnga han goberno ug mga rebelde.
Sumala han surok, nagsiring daw an Presidente nga kinahanglan magbaton an mga responsible han krimen nga binuhat han katorse nga mga sundalo ha kagugub-an han Tipo-Tipo, Basilan han nakalabay nga Martes.
"Aton paglalanaton ine nga mga kriminal kundi dire naton lilikyan an iristorya pangkamurayaw ug ine nga aton hingyap nga madakop ine nga mga kriminal ngan makastigo man sugad han balaud in tama la ha aton hingyap nga makab-utan naton an kamurayaw", an siring pa han Presidente.
Antimano pa, ginmanduan na han Presidente an Armada Pwersa han Pilipinas nga paghalpaton ine nga siring pa niya mga magtalaw nga mga sundalo han rebelde nga grupo nga nagpanmatay han katorse nga marines diin, napulo ha ira in pinugutan pa han ira mga ulo bisan pa an ira mga ikinatawo.
Kasumpay hine dire daw gud tutugutan han goberno nga pabay-an nala ine nga hitabo bakay kay mayda hihimoon nga negosasyon ha ira mga lideres.
Nagsiring pa daw an Presidente nga an pinakikiatubangan la hin negosasyon adton mayda mga prinsipyo nga sundalo ug narespeto han mga katungod han tawo bisan pa kun rebelde ine hira. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn